MT Il-Ġurnal Uffiċjali tal-Unjoni Ewropea C 403/5

Pubblikazzjoni ta’ applikazzjoni skont l-Artikolu 50(2)(a) tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel

(2016/C 403/07)

Din il-pubblikazzjoni tikkonferixxi d-dritt ta’ oppożizzjoni għall-applikazzjoni skont l-Artikolu 51 tar-Regolament (UE) Nru 1151/2012 tal-Parlament Ewropew u tal-Kunsill (1).

DOKUMENT UNIKU

“KOPI ARABIKA GAYO”

Nru tal-UE: PGI-ID-02115 – 26.1.2016

DOP ( ) IĠP ( X )

1. Isem

“Kopi Arabika Gayo”

2. Stat Membru jew Pajjiż Terz:

L-Indoneżja

3. Deskrizzjoni tal-prodott agrikolu jew tal-oġġett tal-ikel

3.1. Tip ta’ prodott

Klassi 1.8. Prodotti oħra tal-Anness I tat-Trattat (ħwawar, eċċ.)

3.2. Deskrizzjoni tal-prodott li għalih japplika l-isem f’(1)

Il-“Kopi Arabika Gayo” jiġi prodott f’altitudni ta’ bejn 900 m u 1 700 m ‘il fuq mil-livell tal-baħar fit-tliet distretti amministrattivi ta’ “Aceh Tengah”, “Bener Meriah” u “Gayo Lues” li jinsabu fil-Gayo Highland.

Il-“Kopi Arabika Gayo” huwa kafè li jissodisfa l-istandards nazzjonali, ipproċessat bil-metodu tipiku nofsu maħsul “Sumatra semi-washed” magħruf ukoll bħala l-metodu tat-tneħħija tal-ħliefa fl-umdu “wet hulling” (minn issa ‘l quddiem: “il-metodu tat-tneħħija tal-ħliefa fl-umdu”), u li għandu l-karatteristiċi li ġejjin: togħma uniformi, aċidità qawwija (l-ebda indikatur ta’ kejl - sempliċement effett sensorjali/organolettiku mad-dewqien tal-kafè), inqas morr, b’aroma intensa u qawwija. Barra minn hekk, il-“Kopi Arabika Gayo” jippreżenta l-karatteristiċi ta’ palat u ta’ aroma b’kumplessità unika, li jixbħu dawk tal-lewż, tal-karamel, taċ-ċikkulata, tal-frott, b’aċidità ħafifa, u b’intensità qawwija u dewwiema.

Fil-Gayo Highland tikber biss l-ispeċi tal-Arabica. Il-varjetajiet tal-kafè jew tal-pjanti tal-ispeċi tal-Arabica li jiġu kkultivati għall-“Kopi Arabika Gayo” huma: Borbor, Timtim, Ateng Jaluk, S 795 u P-88. Dawn il-varjetajiet jistgħu jintużaw bħala varjetajiet singoli jew imħallta.

L-Indikazzjoni Ġeografika “Kopi Arabika Gayo” tkopri l-prodotti li ġejjin: il-kafeni miksuba bil-metodu tat-tneħħija tal-ħliefa fl-umdu.

Il-kulur tal-kafena qabel it-tneħħija tal-ħliefa fl-umdu huwa griż fl-abjad u l-kontenut tal-ilma huwa ta’ bejn 35 u 40 %).

Wara t-tneħħija tal-ħliefa fl-umdu, il-kulur tal-kafena huwa bejn blu u aħdar fil-blu u l-kontenut tal-ilma huwa ta’ bejn 12 u 12,5 %.

Il-kafeni tal-“Kopi Arabika Gayo” fis-suq internazzjonali huma tal-kwalità tal-grad 1 (l-istandard nazzjonali li jirreferi għall-valur tad-difett fiżiku), li tfisser valur b’difett fiżiku ta’ inqas minn 11 għal kull 300 g. L-issortjar finali wara l-estrazzjoni tal-polpa jipproduċi kafeni b’daqs minimu ta’ 6,5 mm jew akbar.

Il-kafè ppreżentat lill-konsumatur biss li fih esklussivament 100 % “Kopi Arabika Gayo”, irrispettivament mill-istat tiegħu (aħdar jew mixwi), jirriproduċi l-karatteristiċi msemmija hawn fuq.

3.3. Għalf (għall-prodotti li joriġinaw mill-annimali biss) u materja prima (għall-prodotti pproċessati biss)

—

3.4. Passi speċifiċi tal-produzzjoni li jridu jsiru fiż-żona ġeografika ddefinita

Il-passi fil-produzzjoni li ġejjin iridu jseħħu fiż-żona ġeografika identifikata tal-“Kopi Arabika Gayo”:

— Il-produzzjoni taċ-ċirasa tal-kafè,

— Il-proċeduri tal-ipproċessar sal-ipproċessar finali tal-kafeni.

3.5. Regoli speċifiċi dwar it-tqattigħ, it-tħakkik, l-ippakkjar, eċċ., tal-prodott li għalih jirreferi l-isem reġistrat

It-tqegħid fi xkejjer tal-kafeni għandu jsir fiż-żona ġeografika tal-“Kopi Arabika Gayo” sabiex tinżamm il-kwalità tal-kafeni u sabiex tiġi żgurata t-traċċabilità tagħhom.

3.6. Regoli speċifiċi dwar it-tikkettar tal-prodott li għalih jirreferi l-isem reġistrat

Il-kafè kopert bl-IĠP “Kopi Arabika Gayo” se jiġi ppreżentat fis-suq lill-klijenti jew lill-konsumaturi finali f’imballaġġ u f’kontenituri li juru biċ-ċar it-tismija li ġejja: “Indikazzjoni Ġeografika Protetta” jew IĠP, l-isem “Kopi Arabika Gayo” waħdu jew flimkien mat-traduzzjoni tiegħu fi kwalunkwe waħda mil-lingwi uffiċjali tal-UE jekk ikun mixtieq, il-logo “Kopi Arabika Gayo” irreġistrat bħala trejdmark tal-UE (European Union Trademark) u l-logo Ewropew IĠP, jekk ikun mixtieq.

4. Deskrizzjoni fil-qosor taż-żona ġeografika

Il-“Kopi Arabika Gayo” jiġi prodott f’altitudni ta’ bejn 900 m u 1 700 m ‘il fuq mil-livell tal-baħar fit-tliet distretti amministrattivi ta’ “Aceh Tengah”, “Bener Meriah” u “Gayo Lues” li jinsabu fil-Gayo Highland.

Il-mappa fuq ix-xellug turi t-tliet distretti koperti mill-IĠP. Iż-żoni ta’ lewn ġriż u ta’ lewn abjad (“Hutan Produksi” u “APL”) jirrappreżentaw dik il-parti fit-tliet distretti fejn jiġi prodott il-kafè.

5. Rabta maż-żona ġeografika:

Il-“Kopi Arabika Gayo” jippreżenta karatteristiċi ta’ palat u ta’ aroma b’kumplessità unika minħabba l-fatturi naturali u umani li jinsabu fiż-żona ġeografika. Dawn il-kwalitajiet jagħtu r-reputazzjoni tal-Kopi Arabika Gayo fis-suq.

L-influwenza ta’ fatturi naturali:

Il-“Kopi Arabika Gayo” joriġina fiż-żona speċifika fl-għoli ta’ bejn 900 u 1 700 m ‘il fuq mil-livell tal-baħar. Il-post fejn jinsab il-Gayo Highland jagħmel użu minn fruntieri naturali bħal widien jew toroq fil-partijiet tal-Punent u tal-Lvant. Il-“Kopi Arabika Gayo” jikber taħt is-siġar tad-dell tal-legumi ta’ Leucane sp. (l-isem lokali huwa pete). Il-kultivazzjoni tal-kafè f’kundizzjonijiet ta’ altitudni għolja u ta’ intensità tad-dawl aktar baxxa, xi 60 % tad-dawl tax-xemx, se jirriżultaw fi proċess ta’ maturazzjoni aktar gradwali. Dan il-proċess se jinvolvi l-formazzjoni ta’ komposti kimiċi li se jikkostitwixxu t-togħma tal-kafè li tixbaħ dik tal-lewż, tal-karamel, taċ-ċikkulata, tal-frott, b’aċidità ħafifa, u b’intensità qawwija u dewwiema.

Din iż-żona għandha arja kiesħa u niexfa, bi preċiptazzjoni annwali ta’ 1 834 mm b’149 jum ta’ xita, b’medja ta’ 60 – 347 mm fix-xahar. It-temperatura tvarja bejn 16 u 24 °C matul is-sena kollha, filwaqt li l-umdità relattiva hija ta’ aktar minn 80 %. Fil-Gayo Highland hemm differenza ta’ temperaturi estremi ta’ madwar 5 °C binhar u billejl. Konsegwentement, l-arbuxxelli tal-“Kopi Arabika Gayo” jipproduċu ċirasa tal-kafè matul is-sena kollha, b’żewġ perjodi prinċipali tal-istaġun tal-ħsad, jigifieri f’Marzu - April u f’Ottubru - Novembru. Id-distribuzzjoni tal-produzzjoni taċ-ċirasa matul is-sena se tevita l-produzzjoni żejda u għandha impatt fuq l-aroma speċifika tal-kafè (aroma tal-lewż, tal-karamel, taċ-ċikkulata, tal-frott, b’aċidità ħafifa, u b’intensità qawwija u dewwiema).

Il-Gayo Highland jappartjeni għal żona tropikali umduża. Huwa magħmul minn ħamrija vulkanika fertili (Andosol, Inseptisol, Ultisol u Oxisol). F’termini ta’ karatteristiċi fiżiċi, is-sura tal-ħamrija f’din iż-żona hija kkostitwita l-aktar minn bilanċ bejn ramel, ħama u tafal. Din is-sitwazzjoni tiffaċilita li l-għeruq tal-kafè jikbru tajjeb. Il-biċċa l-kbira tal-ħamrija tal-Gayo Highland għandha wkoll proprjetajiet kimiċi tajbin bħal livell minn għoli sa għoli ħafna ta’ materja/materjal organiku (C-organic), livell medju sa għoli ħafna ta’ kontenut ta’ nitroġenu (N-total) u proporzjon baxx sa medju ta’ C/N kif ukoll ir-rekwiżit ottimu ta’ pH għall-kultivazzjoni tal-kafè (5,5 sa 7,0).

Bis-saħħa tal-proprjetajiet fiżiċi u kimiċi msemmija tal-ħamrija, il-“Kopi Arabika Gayo” jikber b’mod vigoruż. Pjanta b’saħħitha normalment għandha tħalli biżżejjed weraq b’saħħithom biex isostnu t-tkabbir tal-kafena sal-maturazzjoni sħiħa. B’hekk, il-kafena tkun tista’ tilħaq il-massimu ta’ tkabbir biex tifforma l-aħjar prekursuri xierqa tat-togħma.

Għaldaqstant, it-togħma speċifika tal-kafè mhijiex determinata minn fattur wieħed. Din se tkun influwenzata mill-interazzjoni ta’ bosta fatturi li tikkonsisti l-aktar mill-art (l-iktar il-fertilità tal-ħamrija u l-altitudni), mit-tkabbir tal-pjanti (il-qawwa u s-saħħa), u mill-metodi ta’ produzzjoni bħall-użu tas-siġar li jagħtu d-dell, l-attakki minn pesti u mard (inkluż id-diżordni fiżjoloġika), il-qtugħ tal-frott (il-livell ta’ maturazzjoni u l-freskezza), u t-trattament ta’ wara l-ħsad (permezz tal-proċess tat-tneħħija tal-ħliefa fl-umdu nofsu maħsul).

L-influwenza ta’ fatturi umani:

Minbarra l-fatturi msemmijin hawn fuq, il-“Kopi Arabika Gayo” huwa wkoll prominenti f’termini ta’ fatturi umani. Il-“Kopi Arabika Gayo” huwa prodott ta’ kwalità u ta’ reputazzjoni għolja minħabba li jitkabbar minn nies li għandhom għal qalbhom il-kwalità tiegħu.

L-għarfien tan-nies ta’ Gayo li jaffettwa l-kwalità tal-kafè huwa prinċipalment ibbażat fuq il-prattiki tat-tkabbir tal-kafe, il-qtugħ taċ-ċirasa, u t-trattament ta’ wara l-ħsad permezz tal-proċess tat-tneħħija tal-ħliefa fl-umdu nofsu maħsul.

F’termini ta’ prattiki agrikoli, in-nies ta’ Gayo jkabbru l-kafè taħt is-siġar tad-dell bħal-lewċena tal-fjura bajda (lamtorogung), l-avokado u l-larinġa tal-Mandarin (jeruk keprok), iżommu manutenzjoni tajba tal-fertilità tal-ħamrija kif ukoll jagħmlu żbir regolari.

Barra minn hekk, il-produtturi tradizzjonalment jużaw l-artijiet mhux irrigati għall-pjantaġġuni tal-kafè. Barra minn hekk, hija d-drawwa tal-bdiewa li jiffertilizzaw il-pjanti tal-kafè b’fertilizzanti organiċi biss, b’mod speċjali dawk li huma magħmula minn kombinazzjoni ta’ qxur tal-kafè u diversi materjali lokali, bħal biċċiet mil-lewċena tal-fjura bajda (lamtorogung) u demel (Karim, et al., 2000). Ħafna mill-bdiewa jeħtieġu jużaw aktar fertilizzanti organiċi, minħabba li ħafna artijiet huma baxxi fin-nutrienti-p.

Huma dejjem il-bdiewa tal-kafè Gayo li jagħżlu ċ-ċirasa ħamra, billi dawn jifhmu tajjeb l-impatt tal-qtugħ fuq l-ipproċessar ta’ wara l-ħsad kif ukoll fuq il-kwalità tal-kafè (l-aspett, it-togħma u l-aroma).

F’termini tat-trattament ta’ wara l-ħsad, il-komunità tal-Gayo Highland tuża l-proċess tat-tneħħija tal-ħliefa fl-umdu. F’dan ir-rigward, il-proċess tat-tneħħija tal-parċmina jew “dehulled” iseħħ meta l-parċmina tal-kafeni tkuna għadha niedja (b’kontenut ta’ ndewwa ta’ bejn 35 u 40 %)). Il-kafeni pproċessati bil-proċess tat-tneħħija tal-ħliefa fl-umdu nofsu maħsul se jiksbu intensità qawwija, aċidità ħafifa u togħma kumplessa li tixbaħ il-lewż, iċ-ċikkulata, il-karamel, il-frott, b’aċidità ħafifa u b’intensità qawwija u dewwiema. Il-kontenut ta’ ndewwa għandu jkun ta’ bejn 12 u 12,5 % u dawn il-karatteristiċi huma kkontrollati għall-finijiet ta’ kummerċ.

Ir-reputazzjoni tal- “Kopi Arabika Gayo”:

L-isem “Gayo” huwa marbut mal-produzzjoni tal-kafè u l-produzzjoni tal-kafè hija magħrufa bħala produzzjoni tradizzjonali ta’ din iż-żona u hija integrata fil-prattiki kulturali tan-nies tal-lokal.

Il-“Kopi Arabika Gayo” għandu storja twila. Beda fi ġnien sperimentali f’Berendal, villaġġ fid-Distrett Aceh Tengah, matul l-era kolonjali Olandiża u żviluppa fiż-żoni kollha tal-Gayo Highland. Minħabba t-tradizzjoni lokali ta’ kultivazzjoni, ir-reġjun jipproduċi kafè ta’ kwalità. Għalhekk, il-“Kopi Arabika Gayo” għandu reputazzjoni tajba u fl-Indoneżja huwa magħruf bħala wieħed mill-kafejiet tal-oriġini u bħala kafè ta’ speċjalità.

Ċerti pubblikazzjonijiet xjentifiċi jikkonfermaw ir-reputazzjoni tal-Kopi Arabika Gayo:

Evaluation Criteria of Land Suitability to Arabica Gayo coffee in the Gayo Highlands/Evaluasi Kriteria Kesesuaian Lahan Kopi Arabika Gayo di Dataran Tinggi Gayo - R Salima, A Karim, S Sugianto - Jurnal Manajemen …, 2012 - jurnal.unsyiah.ac.id; Guide to raise and process Gayo Arabica Coffee/Panduan Budidaya dan Pengolahan Kopí Arabika Gayo - S Mawardi, R Hulupi, A Wibawa, S Wiryaputra - 2008

(1) ĠU L 343, 14.12.2012, p. 1.